CELEX: 32018D1716
Language: el
Date: 2018-11-13 00:00:00
Title: Εκτελεστική απόφαση (ΕΕ) 2018/1716 της Επιτροπής, της 13ης Νοεμβρίου 2018, για την τροποποίηση της εκτελεστικής απόφασης 2013/776/ΕΕ για την ίδρυση του «Εκτελεστικού Οργανισμού Εκπαίδευσης, Οπτικοακουστικών Θεμάτων και Πολιτισμού»

14.11.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 286/33
               
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2018/1716 ΤΗΣ ΕΠΙΤΡΟΠΉΣ
         της 13ης Νοεμβρίου 2018
         για την τροποποίηση της εκτελεστικής απόφασης 2013/776/ΕΕ για την ίδρυση του «Εκτελεστικού Οργανισμού Εκπαίδευσης, Οπτικοακουστικών Θεμάτων και Πολιτισμού»
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 58/2003 του Συμβουλίου, της 19ης Δεκεμβρίου 2002, περί θεσπίσεως του καταστατικού των εκτελεστικών οργανισμών που είναι επιφορτισμένοι με ορισμένα καθήκοντα σχετικά με τη διαχείριση κοινοτικών προγραμμάτων (1), και ιδίως το άρθρο 3,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) 2018/1475 του Ευρωπαϊκού Κοινοβουλίου και του Συμβουλίου (2) ορίζει το νομικό πλαίσιο του Ευρωπαϊκού Σώματος Αλληλεγγύης, το οποίο θα προσφέρει ευκαιρίες για τη συμμετοχή των νέων σε δραστηριότητες αλληλεγγύης. Το πρόγραμμα θα συμβάλει στην αντιμετώπιση εκκρεμών κοινωνικών αναγκών και στην ισχυροποίηση των κοινοτήτων, ενισχύοντας ταυτόχρονα την προσωπική, μορφωτική, κοινωνική και επαγγελματική εξέλιξη των νέων.
                  
               
                     (2)
                  
                  
                     Η διαχείριση μέρους της δράσης του Ευρωπαϊκού Σώματος Αλληλεγγύης περιλαμβάνει την εκτέλεση σχεδίων τεχνικού χαρακτήρα τα οποία δεν συνεπάγονται την έκδοση απόφασης πολιτικού χαρακτήρα και τα οποία απαιτούν υψηλό επίπεδο τεχνικής και χρηματοοικονομικής εμπειρογνωμοσύνης σε όλη τη διάρκεια εφαρμογής των σχεδίων.
                  
               
                     (3)
                  
                  
                     Ο Εκτελεστικός Οργανισμός Εκπαίδευσης, Οπτικοακουστικών Θεμάτων και Πολιτισμού (εφεξής «ο Οργανισμός») επέδειξε αποτελεσματική προσέγγιση όσον αφορά τη διαχείριση των προγραμμάτων της Ένωσης. Επί σειρά ετών έχει αναπτύξει προσόντα, δεξιότητες και ικανότητα στη διαχείριση των προγραμμάτων που έχουν ανατεθεί σε αυτόν.
                  
               
                     (4)
                  
                  
                     Μια ανάλυση κόστους-οφέλους που διενεργήθηκε σύμφωνα με το άρθρο 3 παράγραφος 1 του κανονισμού (ΕΚ) αριθ. 58/2003 κατέδειξε τόσο τα ποσοτικά όσο και τα ποιοτικά πλεονεκτήματα της ανάθεσης της διαχείρισης ενός μέρους των δραστηριοτήτων του Ευρωπαϊκού Σώματος Αλληλεγγύης στον Οργανισμό.
                  
               
                     (5)
                  
                  
                     Όσον αφορά τη σύγκριση του κόστους με την «επιλογή εσωτερικής υλοποίησης», από την ανάλυση κόστους-οφέλους διαπιστώθηκε ότι είναι πιο αποδοτική και πιο αποτελεσματική από πλευράς κόστους κατά 30 % σε όρους καθαρής παρούσας αξίας για τις εργασίες που θα διαχειρίζεται ο Οργανισμός. Οι νέες δραστηριότητες που προβλέπονται για ανάθεση στον Οργανισμό είναι σύμφωνες με την τρέχουσα εντολή και αποστολή του. Επίσης, αντιπροσωπεύουν τη συνέχιση των υφιστάμενων δραστηριοτήτων του, όπως τα σχέδια της ευρωπαϊκής εθελοντικής υπηρεσίας που του έχουν ανατεθεί από το πρόγραμμα Erasmus+, που συστάθηκε με τον κανονισμό (ΕΕ) αριθ. 1288/2013 του Ευρωπαϊκού Κοινοβουλίου και του Συμβουλίου (3). Επιπλέον, τα ενδιαφερόμενα μέρη του Ευρωπαϊκού Σώματος Αλληλεγγύης θα αποκομίσουν οφέλη από τη συσσωρευθείσα πείρα του Οργανισμού στη διαχείριση προγραμμάτων. Αντιθέτως, η εσωτερική υλοποίηση θα είχε συνέπειες αποδιοργάνωσης, καθώς οι δραστηριότητες που προβλέπονται για ανάθεση δεν αποτέλεσαν ποτέ αντικείμενο εσωτερικής διαχείρισης από τις Γενικές Διευθύνσεις, οι οποίες δεν διαθέτουν την ικανότητα να τις διαχειρίζονται εσωτερικά.
                  
               
                     (6)
                  
                  
                     Συνεπώς, η ευθύνη για την εφαρμογή τμημάτων της νέας δράσης του Ευρωπαϊκού Σώματος Αλληλεγγύης δυνάμει του κανονισμού (ΕΕ) 2018/1475 θα πρέπει να ανατεθεί στον Οργανισμό και η εκτελεστική απόφαση 2013/776/ΕΕ της Επιτροπής (4) θα πρέπει, επομένως, να τροποποιηθεί αναλόγως.
                  
               
                     (7)
                  
                  
                     Για να διασφαλιστεί η συνεπής εφαρμογή της παρούσας απόφασης και της σχετικής δράσης, είναι αναγκαίο να διασφαλιστεί ότι ο Οργανισμός ασκεί τα καθήκοντά του που συνδέονται με την υλοποίηση της ενέργειας αυτής από την ημερομηνία κατά την οποία ο κανονισμός (ΕΕ) 2018/1475 τίθεται σε ισχύ.
                  
               
                     (8)
                  
                  
                     Τα μέτρα που προβλέπονται στην παρούσα εκτελεστική απόφαση είναι σύμφωνα με τη γνώμη της επιτροπής εκτελεστικών οργανισμών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Στην εκτελεστική απόφαση 2013/776/ΕΕ της Επιτροπής, στο πρώτο εδάφιο του άρθρου 3 παράγραφος 1, προστίθεται το ακόλουθο στοιχείο στ):
            
               
                           «στ)
                        
                        
                           Το Ευρωπαϊκό Σώμα Αλληλεγγύης.
                           Επίσης, ο Οργανισμός είναι επιφορτισμένος με την παροχή υπηρεσιών σε άλλα προγράμματα της Ένωσης που συμβάλλουν στην επίτευξη των στόχων του Ευρωπαϊκού Σώματος Αλληλεγγύης, τα οποία αναφέρονται στο άρθρο 5 παράγραφος 3 του κανονισμού για τη θέσπιση του νομικού πλαισίου του Ευρωπαϊκού Σώματος Αλληλεγγύης (*1).
                        
                     
         
         
            Άρθρο 2
            Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
            Εφαρμόζεται από την ημερομηνία της έναρξης ισχύος της βασικής πράξης για τη θέσπιση του νομικού πλαισίου του Ευρωπαϊκού Σώματος Αλληλεγγύης (5).
         
         
            Βρυξέλλες, 13 Νοεμβρίου 2018.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 11 της 16.1.2003, σ. 1.
         
            (2)  Κανονισμός (ΕΕ) 2018/1475 του Ευρωπαϊκού Κοινοβουλίου και του Συμβουλίου, της 2ας Οκτωβρίου 2018, για τη θέσπιση του νομικού πλαισίου του Ευρωπαϊκού Σώματος Αλληλεγγύης και για την τροποποίηση του κανονισμού (ΕΕ) αριθ. 1288/2013, του κανονισμού (ΕΕ) αριθ. 1293/2013 και της απόφασης αριθ. 1313/2013/ΕΕ (ΕΕ L 250 της 4.10.2018, σ. 1).
         
            (3)  Κανονισμός (ΕΕ) αριθ. 1288/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, για τη θέσπιση του προγράμματος «Erasmus+»: το πρόγραμμα της Ένωσης για την εκπαίδευση, την κατάρτιση, τη νεολαία και τον αθλητισμό και για την κατάργηση των αποφάσεων αριθ. 1719/2006/ΕΚ, αριθ. 1720/2006/ΕΚ και αριθ. 1298/2008/ΕΚ (ΕΕ L 347 της 20.12.2013, σ. 50).
         
            (4)  Εκτελεστική απόφαση 2013/776/ΕΕ της Επιτροπής, της 18ης Δεκεμβρίου 2013, για την ίδρυση του «Εκτελεστικού Οργανισμού Εκπαίδευσης, Οπτικοακουστικών Θεμάτων και Πολιτισμού» και για την κατάργηση της απόφασης 2009/336/ΕΚ (ΕΕ L 343 της 19.12.2013, σ. 46).
         
            (5)  Βλέπε υποσημείωση 2.